વિશ્વના અનેક દેશોમાં ભૂતકાળમાં આવી ઘટનાઓ નોંધાયેલી છે. કોઈ વ્યક્તિમાં ડાકણ-ભૂત-પિશાચ ઘૂસી ગયું હોય તેવી અફવાના પગલે તેને માર મારવાના બનાવ ભારત જેવા દેશમાં ચોરે ને ચૌટે સાંભળવા મળશે. કોઈ મોટી ઘટનાના પગલે અફવાનું બજાર ગરમ થાય અને કોઈ વાત વહેતી થાય તેવું પણ સાંભળ્યું છે, પરંતુ કોઈ ગેંગ, ત્રાસવાદી કે હુમલાખોર આવી જશે એવા ડર સાથે લોકોના ટોળા રસ્તા પર ઉતરી આવે એવું છેલ્લા ચાર-પાંચ વર્ષોમાં જ નોંધાયું છે. રસપ્રદ વાત એ છે કે આ અફવા કોઈ મોટી ઘટનાના પગલે સર્જાઈ નથી. નથી કોઈ ‘વા વાયો કે નથી કોઈ નળિયું ખસ્યું' છતાં લોકોના ટોળાં રસ્તા પર ધસી આવે છે. બે વર્ષ પહેલાં અમદાવાદની આસપાસના દહેગામ, કઠલાલ, કપડવંજ અને ઉત્તર ગુજરાતના કેટલાક વિસ્તારોમાં એવી અફવા ઊડી હતી કે ‘કેટલાક ત્રાસવાદીઓ ઘૂસી આવ્યા છે, શસ્ત્રો લઈને ટોળું આવી રહ્યું છે.' ગભરાયેલા લોકોએ ગામેગામ રાત્રિ પહેરો ભરવાનું શરૂ કર્યું. નિર્દોષ લોકોને ગુનેગાર સમજીને મારવામાં આવ્યા. કેટલાક ટોળાએ તો માનસિક રીતે અસ્થિર વ્યક્તિને માર્યા. ભોગ બનનારા નિર્દોષોમાં તો અનેક પાસે ટાંકણી કે સોય જેવા હથિયાર પણ નહોતા. અને હવે, બાળકો ઉઠાવતી ગેંગ..?